ΕΥΡΩΠΑΪΚΟ ΚΟΙΝΟΒΟΥΛΙΟ - ΣΥΜΒΟΥΛΙΟ - ΕΠΙΤΡΟΠΗ - ΚΟΙΝΗ ΔΗΛΩΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ όσον αφορά διάφορα μέτρα προκειμένου να διασφαλιστεί καλύτερη λειτουργία της διαδικασίας του προϋπολογισμού

Ι

(Ανακοινώσεις)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ Η ΕΠΙΤΡΟΠΗ,

εκτιμώντας:

ότι η καλή λειτουργία των Κοινοτήτων απαιτεί αρμονική συνεργασία μεταξύ των οργάνων·

ότι ενδείκνυται, με τήρηση των αντιστοίχων αρμοδιοτήτων των διαφόρων οργάνων των Κοινοτήτων, όπως καθορίζονται στις συνθήκες, να λάβουν με κοινή συμφωνία διάφορα μέτρα προκειμένου να διασφαλιστεί καλύτερη λειτουργία της διαδικασίας του προϋπολογισμού, κατ’ εφαρμογή των διατάξεων του άρθρου 78 της συνθήκης περί ιδρύσεως της Ευρωπαϊκής Κοινότητας Άνθρακα και Χάλυβα, του άρθρου 203 της συνθήκης περί ιδρύσεως της Ευρωπαϊκής Οικονομικής Κοινότητας και του άρθρου 177 της συνθήκης περί ιδρύσεως της Ευρωπαϊκής Κοινότητας Ατομικής Ενεργείας,

ΣΥΜΦΩΝΟΥΝ ΤΑ ΑΚΟΛΟΥΘΑ:

Ι. ΚΑΤΑΤΑΞΗ ΤΩΝ ΔΑΠΑΝΩΝ

1. Κριτήρια

Σύμφωνα με την παρούσα συμφωνία, καθώς και με την κατάταξη των δαπανών που έχει προτείνει η Επιτροπή για τον τακτικό προϋπολογισμό του 1982, τα τρία όργανα θεωρούν ότι αποτελούν υποχρεωτικές δαπάνες, οι δαπάνες τις οποίες η Αρχή του προϋπολογισμού είναι υποχρεωμένη να εγγράψει στον προϋπολογισμό, προκειμένου να δώσει στην Κοινότητα τη δυνατότητα να τηρήσει τις υποχρεώσεις της, εσωτερικές ή εξωτερικές, όπως προκύπτουν ap| τις συνθήκες ή τις πράξεις που έχουν εκδοθεί δυνάμει των συνθηκών.

2. Εφαρμογή βάσει της παρούσας συμφωνίας

Η κατάταξη των κονδυλίων του προϋπολογισμού γίνεται όπως αναφέρεται στο παράρτημα.

ΙΙ. ΚΑΤΑΤΑΞΗ ΤΩΝ ΝΕΩΝ ΚΟΝΔΥΛΙΩΝ ΤΟΥ ΠΡΟΫΠΟΛΟΓΙΣΜΟΥ Ή ΗΔΗ ΥΠΑΡΧΟΝΤΩΝ ΚΟΝΔΥΛΙΩΝ ΤΩΝ ΟΠΟΙΩΝ Η ΝΟΜΙΚΗ ΒΑΣΗ ΕΧΕΙ ΤΡΟΠΟΠΟΙΗΘΕΙ

1. Με βάση τα στοιχεία που αναφέρονται στο σημείο Ι της παρούσας δηλώσεως, η κατάταξη των νέων κονδυλίων του προϋπολογισμού και των δαπανών που αφορούν σ’ αυτά πραγματοποιείται, μετά από πρόταση της Επιτροπής, με κοινή συμφωνία μεταξύ των δύο φορέων της Αρχής του προϋπολογισμού.

2. Το προσχέδιο του προϋπολογισμού περιλαμβάνει αιτιολογημένη πρόταση κατάταξης για κάθε νέο κονδύλιο του προϋπολογισμού.

3. Σε περίπτωση κατά την οποία ένας από τους δύο φορείς της Αρχής του προϋπολογισμού δεν μπορεί να δεχτεί την πρόταση κατάταξης της Επιτροπής, η διαφωνία αυτή υποβάλλεται προς συζήτηση στο πλαίσιο συσκέψεως των προέδρων του Κοινοβουλίου, του Συμβουλίου και της Επιτροπής, της οποίας την προεδρία έχει η τελευταία.

4. Οι τρεις πρόεδροι καταβάλλουν προσπάθειες για την επίλυση των ενδεχομένων διαφωνιών πριν από την κατάρτιση του σχεδίου του προϋπολογισμού.

5. Ο πρόεδρος της τριμερούς συσκέψεως κάνει αναφορά κατά τη συνεδρίαση συνεννόησης μεταξύ των οργάνων, που γίνεται πριν από την πρώτη ανάγνωση από το Συμβούλιο, και παρεμβαίνει, αν χρειαστεί, στις συζητήσεις του Συμβουλίου και του Κοινοβουλίου κατά την πρώτη ανάγνωση.

6. Η συμφωνουμένη κατάταξη - η οποία έχει προσωρινό χαρακτήρα σε περίπτωση που η βασική πράξη δεν έχει ακόμα εκδοθεί - μπορεί να αναθεωρηθεί, με κοινή συμφωνία, όταν εκδοθεί η πράξη και σύμφωνα με αυτή.

ΙΙΙ. ΣΥΝΕΡΓΑΣΙΑ ΜΕΤΑΞΥ ΤΩΝ ΟΡΓΑΝΩΝ ΣΤΑ ΠΛΑΙΣΙΑ ΤΗΣ ΔΙΑΔΙΚΑΣΙΑΣ ΤΟΥ ΠΡΟΫΠΟΛΟΓΙΣΜΟΥ

1. Η ανταλλαγή απόψεων - η οποία προβλέπεται πριν από την κατάρτιση υπό του Συμβουλίου του σχεδίου του προϋπολογισμού - επί των σκέψεων του Κοινοβουλίου όσον αφορά το προσχέδιο του προϋπολογισμού της Επιτροπής, πρέπει να γίνεται έγκαιρα, προκειμένου το Συμβούλιο να μπορέσει να λάβει υπόψη του τις προτάσεις του Κοινοβουλίου.

2. α) Αν κατά την πορεία της διαδικασίας του προϋπολογισμού θεωρηθεί ότι για την ολοκλήρωσή της είναι απαραίτητος ο καθορισμός, με κοινή συμφωνία για την αύξηση των μη υποχρεωτικών δαπανών, νέου ποσού για τις πιστώσεις πληρωμών ή/και ενός ποσού για πιστώσεις ανάληψης υποχρεώσεων - το δεύτερο αυτό ποσό μπορεί να είναι διαφορετικού επιπέδου από το πρώτο - συσκέπτονται αμέσως οι πρόεδροι του Κοινοβουλίου, του Συμβουλίου και της Επιτροπής.

β) Με βάση τις υπάρχουσες απόψεις, καταβάλλονται όλες οι προσπάθειες για να συγκεντρωθούν τα στοιχεία που μπορούν να οδηγήσουν στην τελική συμφωνία των δύο φορέων της Αρχής του προϋπολογισμού, προκειμένου να ολοκληρωθεί η διαδικασία του προϋπολογισμού πριν από το τέλος του χρόνου.

γ) Για το σκοπό αυτό όλα τα μέρη αναλαμβάνουν την υποχρέωση να κάνουν ό,τι είναι δυνατό για να τηρηθεί η προθεσμία αυτή η οποία είναι βασική για την καλή λειτουργία της Κοινότητας.

3. Ωστόσο, στην περίπτωση που δεν επέλθει συμφωνία πριν από τις 31 Δεκεμβρίου, η Αρχή του προϋπολογισμού αναλαμβάνει την υποχρέωση να συνεχίσει tir προσπάθειές της για την ολοκλήρωση της διαδικασίας του προϋπολογισμού και την έγκρισή του πριν από το τέλος του Ιανουαρίου.

4. Η συμφωνία μεταξύ των φορέων της Αρχής του προϋπολογισμού για το νέο ποσό καθορίζει το επίπεδο των μη υποχρεωτικών δαπανών, στο οποίο θα εγκριθεί ο προϋπολογισμός.

5. Οι πρόεδροι του Κοινοβουλίου, του Συμβουλίου και της Επιτροπής συσκέπτονται, σε περίπτωση ανάγκης και κατόπιν αιτήσεως ενός εξ αυτών:

- για να εκτιμήσουν τα αποτελέσματα της εφαρμογής της παρούσας δηλώσεως,

- για να εξετάσουν τα εκκρεμή προβλήματα, με σκοπό την προετοιμασία κοινών προτάσεων επιλύσεως προς υποβολή στα όργανα.

IV. ΑΛΛΑ ΖΗΤΗΜΑΤΑ

1. Το «περιθώριο ελιγμού» του Κοινοβουλίου - του οποίου το ποσό αντιστοιχεί τουλάχιστον προς το ήμισυ του ανώτατου ποσοστού - εφαρμόζεται στο σχέδιο του προϋπολογισμού, όπως καταρτίζεται από το Συμβούλιο στην πρώτη ανάγνωση, λαμβανομένων υπόψη ενδεχομένων διορθωτικών υποδείξεων του Κοινοβουλίου.

2. Η τήρηση του ανώτατου ποσοστού επιβάλλεται στον ετήσιο προϋπολογισμό, καθώς επίσης και στον(στους) συμπληρωματικό(ούς) ή/και διορθωτικό(ούς) προϋπολογισμό(ούς). Υπό την επιφύλαξη του καθορισμού νέου ποσοστού, το τμήμα του ανώτατου ποσού που έμεινε ενδεχομένως αχρησιμοποίητο παραμένει διαθέσιμο για ενδεχόμενη χρησιμοποίηση στα πλαίσια της εξέτασης ενός διορθωτικού ή/και συμπληρωματικού σχεδίου προϋπολογισμού.

3. α) Τα ανώτατα όρια που καθορίζονται στους ισχύοντες κανονισμούς θα τηρούνται.

β) Προκειμένου να δοθεί στη διαδικασία του προϋπολογισμού η πλήρης σημασία της, πρέπει να αποφεύγεται ο καθορισμός των ανώτατων ποσών με κανονισμό, καθώς, επίσης, και η εγγραφή στον προϋπολογισμό ποσών πέραν των πραγματικών δυνατοτήτων εκτέλεσης.

γ) Η εκτέλεση εγγεγραμμένων πιστώσεων για κάθε νέα σημαντική κοινοτική δράση απαιτεί την προηγούμενη έκδοση βασικού κανονισμού. Σε περίπτωση εγγραφής πιστώσεων του είδους αυτού πριν από την υποβολή προτάσεως κανονισμού, η Επιτροπή καλείται να υποβάλει πρόταση προ του τέλους Ιανουαρίου το αργότερο.

Το Συμβούλιο και το Κοινοβούλιο αναλαμβάνουν την υποχρέωση να κάνουν ό,τι είναι δυνατό για να εκδοθεί ο εν λόγω κανονισμός το αργότερο μέχρι το τέλος Μαΐου.

Σε περίπτωση, πάντως, που ο κανονισμός δεν είναι δυνατό να εκδοθεί εντός της προθεσμίας αυτής, η Επιτροπή υποβάλλει εναλλακτικές προτάσεις (μεταφορές) προκειμένου να εξασφαλισθεί η χρησιμοποίηση των εν λόγω πιστώσεων κατά τη διάρκεια του οικονομικού έτους.

4. Τα όργανα σημειώνουν ότι ο δημοσιονομικός κανονισμός είναι στο στάδιο της αναθεώρησης και ότι ορισμένα προβλήματα πρέπει να επιλυθούν στο πλαίσιο αυτό. Αναλαμβάνουν τηην υποχρέωση να καταβάλουν κάθε προσπάθεια ώστε η διαδικασία αυτή να περατωθεί το συντομότερο.

Έγινε στις Βρυξέλλες, στις 30 Ιουνίου 1982.

Για το Κοινοβούλιο Για το Συμβούλιο Για την Επιτροπή

P. DANKERT L. TINDEMANS G. THORN

ΠΑΡΑΡΤΗΜΑ

ΚΑΤΑΤΑΞΗ ΣΕ ΥΠΟΧΡΕΩΤΙΚΕΣ ΔΑΠΑΝΕΣ ΚΑΙ ΣΕ ΜΗ ΥΠΟΧΡΕΩΤΙΚΕΣ ΔΑΠΑΝΕΣ ΤΩΝ ΚΟΝΔΥΛΙΩΝ ΠΟΥ ΕΙΝΑΙ ΕΓΓΕΓΡΑΜΜΕΝΑ ΣΤΟΝ ΠΡΟΫΠΟΛΟΓΙΣΜΟ ΤΟΥ 1982

ΕΠΙΤΡΟΠΗ

ΜΕΡΟΣ Α

ΠΙΣΤΩΣΕΙΣ ΛΕΙΤΟΥΡΓΙΑΣ

>ΘΕΣΗ ΠΙΝΑΚΑ>

ΜΕΡΟΣ Β

ΕΠΙΧΕΙΡΗΣΙΑΚΕΣ ΠΙΣΤΩΣΕΙΣ

>ΘΕΣΗ ΠΙΝΑΚΑ>

ΛΟΙΠΑ ΟΡΓΑΝΑ

>ΘΕΣΗ PIMAJA>